CELEX: 32014R0833
Language: lv
Date: 2014-07-31 00:00:00
Title: Padomes Regula (ES) Nr. 833/2014 ( 2014. gada 31. jūlijs ), par ierobežojošiem pasākumiem saistībā ar Krievijas darbībām, kas destabilizē situāciju Ukrainā

31.7.2014   
            
            
               LV
            
            
               Eiropas Savienības Oficiālais Vēstnesis
            
            
               L 229/1
            
         PADOMES REGULA (ES) Nr. 833/2014
   (2014. gada 31. jūlijs),
   par ierobežojošiem pasākumiem saistībā ar Krievijas darbībām, kas destabilizē situāciju Ukrainā
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 215. pantu,
   ņemot vērā Padomes Lēmumu 2014/512/KĀDP par ierobežojošiem pasākumiem saistībā ar Krievijas darbībām, kas destabilizē situāciju Ukrainā (1),
   ņemot vērā Savienības Augstās pārstāves ārlietās un drošības politikas jautājumos un Eiropas Komisijas kopējo priekšlikumu,
   tā kā:
   
               (1)
            
            
               Ar Padomes Regulu (ES) Nr. 269/2014 (2) tiek īstenoti konkrēti pasākumi, kas paredzēti Lēmumā 2014/145/KĀDP (3). Minētie pasākumi ietver līdzekļu un saimniecisko resursu iesaldēšanu konkrētām fiziskām un juridiskām personām, vienībām un struktūrām un ierobežojumus attiecībā uz konkrētiem ieguldījumiem, reaģējot uz Krimas un Sevastopoles nelikumīgo aneksiju.
            
         
               (2)
            
            
               Padome 2014. gada 22. jūlijā secināja, ka tā būs gatava bez kavēšanās ieviest plašāku un nozīmīgu ierobežojošu pasākumu kopumu, ja Krievija nereaģēs uz prasībām, kas formulētas Eiropadomes 2014. gada 27. jūnija secinājumos un Padomes 22. jūlija secinājumos. Tādēļ ir lietderīgi piemērot papildu ierobežojošus pasākumus nolūkā likt Krievijai vēl dārgāk maksāt par darbībām, ar kurām tiek grauta Ukrainas teritoriālā integritāte, suverenitāte un neatkarība, un sekmēt krīzes noregulējumu mierīgā ceļā. Minētie pasākumi tiks pastāvīgi pārskatīti, un tos var apturēt vai atcelt, vai arī papildināt ar citiem ierobežojošiem pasākumiem, ņemot vērā notikumus uz vietas.
            
         
               (3)
            
            
               Ir lietderīgi piemērot ierobežojumus dažu divējāda lietojuma preču un tehnoloģiju eksportam, kā noteikts Padomes Regulā (EK) Nr. 428/2009 (4), un saistīto pakalpojumu nodrošināšanai un noteikt ierobežojumus konkrētiem pakalpojumiem, kas saistīti ar ieroču un militāro iekārtu piegādi, ja dalībvalstis piemēro embargo šāda veida precēm. Šim aizliegumam nebūtu jāietekmē divējāda lietojuma preču un tehnoloģiju eksports, ieskaitot tās, kas paredzētas aeronautikas un kosmosa industrijai, izmantošanai nemilitāriem mērķiem vai nemilitāriem galalietotājiem.
            
         
               (4)
            
            
               Ir arī lietderīgi piemērot ierobežojumus – kā prasību saņemt iepriekšēju atļauju – konkrētu tehnoloģiju tiešai vai netiešai pārdošanai, piegādei, nosūtīšanai vai eksportam, ja šīs iekārtas un tehnoloģijas ir paredzētas naftas nozarei Krievijā.
            
         
               (5)
            
            
               Ir arī lietderīgi noteikt ierobežojumus konkrētu finanšu iestāžu piekļuvei kapitāla tirgiem, izņemot Krievijā esošas iestādes, kam ir starptautisks statuss un kas izveidotas ar starpvaldību nolīgumiem, kuros viena no kapitāldaļu īpašniecēm ir Krievija. Šī regula neattiecas uz citiem finanšu pakalpojumiem, tostarp noguldījumu darījumiem, maksājumu pakalpojumiem un jaunu aizdevumu piešķiršanu šajā regulā minētām iestādēm vai no šīm iestādēm, izņemot 5. pantā minētās.
            
         
               (6)
            
            
               Šie pasākumi ir Līguma darbības jomā, un tādēļ ir nepieciešamas Savienības līmeņa reglamentējošas darbības, jo īpaši, lai nodrošinātu to, ka visās dalībvalstīs tos piemēro vienādi.
            
         
               (7)
            
            
               Lai nodrošinātu šajā regulā paredzēto pasākumu efektivitāti, tai būtu jāstājas spēkā nekavējoties,
            
         IR PIEŅĒMUSI ŠO REGULU.
   1. pants
   Šajā regulā piemēro šādas definīcijas:
   
               a)
            
            
               “divējāda lietojuma preces un tehnoloģijas” ir priekšmeti, kas uzskaitīti Regulas (EK) Nr. 428/2009 I pielikumā;
            
         
               b)
            
            
               “kompetentās iestādes” ir dalībvalstu kompetentās iestādes, kā norādīts I pielikumā uzskaitītajās tīmekļa vietnēs;
            
         
               c)
            
            
               “tehniskā palīdzība” ir jebkāds tehnisks atbalsts, kas saistīts ar remontu, izstrādāšanu, ražošanu, montāžu, testēšanu, uzturēšanu, vai jebkāds cits tehnisks pakalpojums, un tā var tikt nodrošināta tādos veidos kā, piemēram, norādījumi, konsultēšana, apmācīšana, darba zināšanu vai prasmju nodošana vai konsultatīvi pakalpojumi; tostarp mutvārdu palīdzības veidi;
            
         
               d)
            
            
               “starpniecības pakalpojumi” ir:
               
                           i)
                        
                        
                           darījumu apspriešana vai organizēšana, lai veiktu preču un tehnoloģiju vai finanšu un tehnisko pakalpojumu pirkšanu, pārdošanu vai piegādi, tostarp no kādas trešās valsts uz kādu citu trešo valsti; vai
                        
                     
                           ii)
                        
                        
                           preču un tehnoloģiju vai finanšu un tehnisko pakalpojumu pirkšana vai pārdošana, tostarp trešās valstīs esošu, lai tās nodotu citai trešai valstij;
                        
                     
         
               e)
            
            
               “ieguldījumu pakalpojumi” ir šādi pakalpojumi un darbības:
               
                           i)
                        
                        
                           rīkojumu pieņemšana un pārsūtīšana attiecībā uz vienu vai vairākiem finanšu instrumentiem;
                        
                     
                           ii)
                        
                        
                           rīkojumu izpilde klientu vārdā;
                        
                     
                           iii)
                        
                        
                           darījumu veikšana uz sava rēķina;
                        
                     
                           iv)
                        
                        
                           ieguldījumu portfeļu pārvaldība;
                        
                     
                           v)
                        
                        
                           ieguldījumu konsultācijas;
                        
                     
                           vi)
                        
                        
                           finanšu instrumentu izpirkšana sākotnējai izvietošanai un/vai sākotnējās izvietošanas laikā neizvietoto finanšu instrumentu izpirkšanas garantēšana;
                        
                     
                           vii)
                        
                        
                           finanšu instrumentu izvietošana, nepamatojoties uz stingri noteiktām saistībām;
                        
                     
                           viii)
                        
                        
                           jebkādi pakalpojumi saistībā ar atļauju saņemšanu tirdzniecībai regulētā tirgū vai tirdzniecībai daudzpusējā tirdzniecības sistēmā;
                        
                     
         
               f)
            
            
               “pārvedami vērtspapīri” ir vērtspapīri, kas ir tirgojami kapitāla tirgū un kas nav maksāšanas instrumenti, piemēram:
               
                           i)
                        
                        
                           uzņēmumu akcijas un citi vērtspapīri, kas ir līdzvērtīgi uzņēmumu, personālsabiedrību vai citu vienību akcijām, un depozitārija kvītis attiecībā uz akcijām;
                        
                     
                           ii)
                        
                        
                           obligācijas vai citu veidu parāda vērtspapīri, tostarp depozitārija kvītis attiecībā uz šādiem vērtspapīriem;
                        
                     
                           iii)
                        
                        
                           jebkādi citi vērtspapīri, kas dod tiesības iegādāties vai pārdot šādus pārvedamus vērtspapīrus vai paredz norēķinu naudā;
                        
                     
         
               g)
            
            
               “naudas tirgus instrumenti” ir tie finanšu instrumenti, kurus parasti tirgo naudas tirgū, piemēram, valsts iekšējā aizņēmuma parādzīmes, noguldījumu sertifikāti un īstermiņa parāda vērtspapīri, izņemot maksāšanas instrumentus;
            
         
               h)
            
            
               “kredītiestāde” ir uzņēmums, kas pieņem noguldījumus vai citus atmaksājamus līdzekļus no klientiem un savā vārdā piešķir aizdevumus;
            
         
               i)
            
            
               “Savienības teritorija” ir dalībvalstu teritorija, kurā piemēro Līgumu saskaņā ar Līgumā paredzētajiem nosacījumiem, tostarp dalībvalstu gaisa telpa.
            
         2. pants
   1.   Ir aizliegts tieši vai netieši pārdot, piegādāt, nodot vai eksportēt jebkurai Krievijas fiziskai vai juridiskai personai, vienībai vai struktūrai vai izmantošanai Krievijā divējāda lietojuma preces un tehnoloģijas neatkarīgi no tā, vai tās ir vai nav Savienības izcelsmes preces un tehnoloģijas, ja šos priekšmetus ir paredzēts vai tos var paredzēt pilnībā vai daļēji izmantot militārām vajadzībām vai militāram galalietotājam.
   Ja galalietotājs ir Krievijas militārās struktūras, jebkuras tā iepirktās divējāda lietojuma preces un tehnoloģijas uzskata par paredzētām militārām vajadzībām.
   2.   Ja kompetentajām iestādēm ir jāpieņem lēmums par atļaujas pieprasījumu saskaņā ar Padomes Regulu (EK) Nr. 428/2009, tās nepiešķir atļauju eksportam jebkurai Krievijas fiziskai vai juridiskai personai, vienībai vai struktūrai vai izmantošanai Krievijā, ja tām ir pamatots iemesls uzskatīt, ka galalietotājs varētu būt militārs galalietotājs vai precēm varētu būt militārs galalietojums.
   Tomēr kompetentās iestādes var piešķirt atļauju, ja eksports attiecas uz tādu saistību izpildi, ko nosaka līgums vai vienošanās, kas noslēgta pirms 2014. gada 1. augusta.
   Eksportētāji kompetentajām iestādēm iesniedz visu attiecīgo informāciju, kas vajadzīga pieteikumam eksporta atļaujas saņemšanai.
   3. pants
   1.   Lai jebkurai Krievijas fiziskai vai juridiskai personai, vienībai vai struktūrai vai jebkuras citas valsts fiziskai vai juridiskai personai, vienībai vai struktūrai, ja attiecīgās iekārtas vai tehnoloģijas ir paredzēts izmantot Krievijā, tieši vai netieši pārdotu, piegādātu, nodotu vai eksportētu II pielikumā uzskaitītās tehnoloģijas neatkarīgi no tā, vai tās ir vai nav Savienības izcelsmes tehnoloģijas, ir vajadzīga iepriekšēja atļauja.
   2.   Attiecībā uz visu veidu pārdošanu, piegādi, nodošanu vai eksportu, kam saskaņā ar šo pantu vajadzīga atļauja, minēto atļauju piešķir kompetentās iestādes dalībvalstī, kurā eksportētājs veic uzņēmējdarbību, un tā atbilst sīki izstrādātajiem noteikumiem, kas paredzēti Regulas (EK) Nr. 428/2009 11. pantā. Atļauja ir derīga visā Savienībā.
   3.   Regulas II pielikumā iekļauj konkrētas tehnoloģijas, kas piemērotas naftas nozarei izmantošanai naftas izpētei un ieguvei lielā dziļumā, Arktikas naftas izpētei un ieguvei vai slānekļa naftas projektiem Krievijā.
   4.   Eksportētāji kompetentajām iestādēm iesniedz visu attiecīgo informāciju, kas vajadzīga pieteikumam eksporta atļaujas saņemšanai.
   5.   Kompetentās iestādes neizsniedz atļaujas II pielikumā uzskaitīto tehnoloģiju visu veidu pārdošanai, piegādei, nodošanai vai eksportam, ja tām ir pamatots iemesls secināt, ka minēto tehnoloģiju pārdošana, piegāde, nodošana vai eksports ir paredzēts projektiem, kas saistīti ar naftas izpēti un ieguvi lielā dziļumā, Arktikas naftas izpēti un ieguvi vai slānekļa naftas projektiem Krievijā.
   Tomēr kompetentās iestādes var piešķirt atļauju, ja eksports attiecas uz tādu saistību izpildi, ko nosaka līgums vai vienošanās, kas noslēgta pirms 2014. gada 1. augusta.
   6.   Ievērojot 5. punktā izklāstītos nosacījumus, kompetentās iestādes var anulēt, apturēt, grozīt vai atcelt eksporta atļauju, kuru tās ir izsniegušas.
   7.   Ja kompetentā iestāde eksporta atļauju nepiešķir vai saskaņā ar 5. vai 6. punktu to anulē, aptur, būtiski ierobežo vai atceļ, attiecīgā dalībvalsts par to informē pārējās dalībvalstis un Komisiju un sniedz tām attiecīgo informāciju, vienlaikus ievērojot noteikumus par šādas informācijas konfidencialitāti, kas paredzēti Padomes Regulā (EK) Nr. 515/97 (5).
   8.   Pirms dalībvalsts saskaņā ar 5. punktu piešķir atļauju darījumam, kas pēc būtības ir identisks citam darījumam, uz ko attiecas joprojām spēkā esošs atteikums, kuru saskaņā ar 6. un 7. punktu izdevusi cita dalībvalsts vai citas dalībvalstis, tā vispirms apspriežas ar dalībvalsti vai dalībvalstīm, kas izdevušas šo atteikumu. Ja pēc minētajām apspriedēm attiecīgā dalībvalsts nolemj piešķirt atļauju, tā informē par to pārējās dalībvalstis un Komisiju, sniedzot visu informāciju, kas vajadzīga, lai šo lēmumu paskaidrotu.
   4. pants
   1.   Aizliegts:
   
               a)
            
            
               tieši vai netieši jebkurai Krievijas fiziskai vai juridiskai personai, vienībai vai struktūrai vai izmantošanai Krievijā sniegt tehnisku palīdzību saistībā ar Kopējā militāro preču sarakstā (6) minētajām precēm un tehnoloģijām, kā arī ar minētajā sarakstā iekļauto preču piegādi, ražošanu, uzturēšanu un izmantošanu;
            
         
               b)
            
            
               tieši vai netieši jebkurai Krievijas fiziskai vai juridiskai personai, vienībai vai struktūrai vai izmantošanai Krievijā piešķirt finansējumu vai finanšu palīdzību saistībā ar Kopējā militāro preču sarakstā iekļautajām precēm un tehnoloģijām, tostarp jo īpaši dotācijas, aizdevumus un eksporta kredītu apdrošināšanu vai garantiju jebkādai šo preču vai tehnoloģiju pārdošanai, piegādei, nodošanai vai eksportam vai jebkādai attiecīgas tehniskas palīdzības sniegšanai;
            
         
               c)
            
            
               tieši vai netieši jebkurai Krievijas fiziskai vai juridiskai personai, vienībai vai struktūrai vai izmantošanai Krievijā sniegt tehnisku palīdzību vai starpniecības pakalpojumus saistībā ar divējāda lietojuma precēm un tehnoloģijām vai saistībā ar šādu preču vai tehnoloģiju piegādi, ražošanu, uzturēšanu un izmantošanu, ja šos priekšmetus ir paredzēts vai tos varētu paredzēt pilnībā vai daļēji izmantot militārām vajadzībām vai militāram galalietotājam;
            
         
               d)
            
            
               tieši vai netieši jebkurai Krievijas fiziskai vai juridiskai personai, vienībai vai struktūrai vai izmantošanai Krievijā piešķirt finansējumu vai finanšu palīdzību saistībā ar divējāda lietojuma precēm un tehnoloģijām, tostarp jo īpaši dotācijas, aizdevumus un eksporta kredītu apdrošināšanu jebkādai šo preču vai tehnoloģiju pārdošanai, piegādei, nodošanai vai eksportam vai jebkādai attiecīgas tehniskas palīdzības sniegšanai, ja šos priekšmetus ir paredzēts vai tos var paredzēt pilnībā vai daļēji izmantot militārām vajadzībām vai militāram galalietotājam.
            
         2.   Šā panta 1. punktā noteiktie aizliegumi neskar tādu saistību izpildi, ko nosaka līgums vai vienošanās, kas noslēgta pirms 2014. gada 1. augusta, un tādas palīdzības sniegšanu, kas nepieciešama Savienībā esošu spēju uzturēšanai un drošībai.
   3.   Ir jāsaņem attiecīgās kompetentās iestādes atļauja, lai sniegtu šādus pakalpojumus:
   
               a)
            
            
               lai jebkurai Krievijas fiziskai vai juridiskai personai, vienībai vai struktūrai vai, ja šāda palīdzība attiecas uz tehnoloģijām, ko paredzēts izmantot Krievijā, jebkurai personai, vienībai vai struktūrai jebkurā citā valstī tieši vai netieši sniegtu tehnisku palīdzību vai starpniecības pakalpojumus saistībā ar II pielikumā uzskaitītajām tehnoloģijām, kā arī saistībā ar minēto tehnoloģiju piegādi, ražošanu, uzturēšanu un izmantošanu;
            
         
               b)
            
            
               lai jebkurai Krievijas fiziskai vai juridiskai personai, vienībai vai struktūrai vai, ja šāda palīdzība attiecas uz tehnoloģiju, ko paredzēts izmantot Krievijā, jebkurai personai, vienībai vai struktūrai jebkurā citā valstī tieši vai netieši piešķirtu finansējumu vai finanšu palīdzību saistībā ar II pielikumā uzskaitītajām tehnoloģijām, tostarp jo īpaši dotācijas, aizdevumus un eksporta kredītu apdrošināšanu jebkādai minēto tehnoloģiju pārdošanai, piegādei, nodošanai vai eksportēšanai, vai jebkādai ar to saistītas tehniskas palīdzības sniegšanai.
            
         4.   Ja atļaujas ir pieprasītas saskaņā ar šā panta 2. punktu, mutatis mutandis piemēro 3. pantu un jo īpaši tā 2. un 5. punktu.
   5. pants
   Ir aizliegts tieši vai netieši pirkt, pārdot pārvedamus vērtspapīrus un naudas tirgus instrumentus, sniegt ar tiem saistītus starpniecības pakalpojumus vai palīdzību to emitēšanā vai veikt jebkādus citus darījumus ar tiem, ja to termiņš pārsniedz 90 dienas un tos pēc 2014. gada 1. augusta ir izdevusi:
   
               a)
            
            
               liela kredītiestāde vai cita liela iestāde, kurai ir skaidri dotas pilnvaras veicināt Krievijas ekonomikas konkurētspēju, tās diversifikāciju un ieguldījumu veicināšanu, kura veic uzņēmējdarbību Krievijā un kurai 2014. gada 1. augusta vairāk nekā 50 % daļu ir valsts īpašumā vai kontrolē, kā uzskaitīts III pielikumā; vai
            
         
               b)
            
            
               juridiska persona, vienība vai struktūra, kas veic uzņēmējdarbību ārpus Savienības, kurai 50 % vai vairāk īpašuma daļu ir III pielikumā uzskaitītas vienības īpašumā; vai
            
         
               c)
            
            
               juridiska persona, vienība vai struktūra, kas darbojas kādas šā punkta b) apakšpunktā minētas vai III pielikumā uzskaitītas personas, vienības vai struktūras vārdā vai pēc tās rīkojuma.
            
         6. pants
   1.   Dalībvalstis un Komisija cita citu informē par saskaņā ar šo regulu veiktajiem pasākumiem un apmainās ar citu attiecīgu informāciju, kas ir to rīcībā saistībā ar šo regulu, jo īpaši ar informāciju
   
               a)
            
            
               par atļaujām, kas izsniegtas saskaņā ar 3. pantu;
            
         
               b)
            
            
               par pārkāpumiem un izpildes problēmām, un valsts tiesu pasludinātiem spriedumiem.
            
         2.   Dalībvalstis nekavējoties informē cita citu un Komisiju par jebkādu citu to rīcībā esošu attiecīgu informāciju, kas varētu ietekmēt šīs regulas efektīvu īstenošanu.
   7. pants
   Komisija ir pilnvarota grozīt I pielikumu, pamatojoties uz dalībvalstu sniegto informāciju.
   8. pants
   1.   Dalībvalstis paredz noteikumus par sankcijām, ko piemēro par šīs regulas pārkāpumiem, un veic visus vajadzīgos pasākumus, lai nodrošinātu to piemērošanu. Paredzētajām sankcijām jābūt iedarbīgām, samērīgām un atturošām.
   2.   Dalībvalstis par 1. punktā minētajiem noteikumiem ziņo Komisijai tūlīt pēc šīs regulas stāšanās spēkā, kā arī ziņo tai par jebkādiem turpmākiem grozījumiem.
   9. pants
   1.   Dalībvalstis izraugās šajā regulā minētās kompetentās iestādes un norāda tās I pielikumā minētajās tīmekļa vietnēs. Dalībvalstis paziņo Komisijai par I pielikumā minēto tīmekļa vietņu adrešu izmaiņām.
   2.   Dalībvalstis paziņo par savām kompetentajām iestādēm Komisijai, tostarp paziņo šo iestāžu kontaktinformāciju, tūlīt pēc šīs regulas stāšanās spēkā, kā arī ziņo tai par jebkurām turpmākām izmaiņām.
   3.   Gadījumos, kad šajā regulā ir prasība ziņot Komisijai, sniegt tai informāciju vai citādi sazināties ar to, šādai saziņai izmanto I pielikumā norādīto adresi un citu kontaktinformāciju.
   10. pants
   Darbības, ko veic fiziskas vai juridiskas personas, vienības vai struktūras, tām nerada nekādu atbildību, ja tās nezināja un tām nebija pamatotu iemeslu uzskatīt, ka ar to darbībām tiktu pārkāpti šajā regulā noteiktie pasākumi.
   11. pants
   1.   Prasības saistībā ar jebkādu līgumu vai darījumu, kura izpildi tieši vai netieši, pilnīgi vai daļēji ietekmē pasākumi, kas piemēroti saskaņā ar šo regulu, tostarp prasības par atlīdzinājuma saņemšanu vai citas šāda veida prasības, piemēram, prasības par kompensāciju vai garantijas nodrošinātas prasības, jo īpaši prasības pagarināt vai samaksāt jebkura veida obligāciju, garantiju vai atlīdzību, sevišķi finanšu garantiju vai finanšu atlīdzību, neizpilda, ja tās iesniedz:
   
               a)
            
            
               vienības, kas minētas 5. panta b) vai c) punktā vai kas uzskaitītas III pielikumā;
            
         
               b)
            
            
               jebkura cita Krievijas persona, vienība vai struktūra;
            
         
               c)
            
            
               jebkura persona, vienība vai struktūra, kas darbojas ar kādas no šā punkta a) vai b) apakšpunktā minētas personas, vienības vai struktūras starpniecību vai tās vārdā.
            
         2.   Jebkurā tiesvedībā par prasības izpildi pienākums pierādīt, ka prasības apmierināšanu neaizliedz 1. punkts, piekrīt tai personai, kas pieprasa šīs prasības izpildi.
   3.   Šis pants neskar 1. punktā minēto personu, vienību un struktūru tiesības vērsties tiesā, lai izskatītu līgumsaistību neizpildes likumību saskaņā ar šo regulu.
   12. pants
   Ir aizliegts apzināti un tīši piedalīties darbībās, kuru mērķis vai sekas ir 2., 4. un 5. pantā minēto aizliegumu apiešana, tostarp darboties kā 5. pantā minēto vienību aizstājējam.
   13. pants
   Šo regulu piemēro:
   
               a)
            
            
               Savienības teritorijā;
            
         
               b)
            
            
               dalībvalstu jurisdikcijā esošajos gaisa kuģos vai uz to jurisdikcijā esošajiem kuģiem;
            
         
               c)
            
            
               visām personām Savienības teritorijā vai ārpus tās, kuras ir kādas dalībvalsts valstspiederīgie;
            
         
               d)
            
            
               visām juridiskām personām, vienībām vai struktūrām, kas reģistrētas vai izveidotas saskaņā ar kādas dalībvalsts tiesību aktiem;
            
         
               e)
            
            
               visām juridiskām personām, vienībām vai struktūrām saistībā ar jebkādiem darījumiem, kas pilnībā vai daļēji veikti Savienībā.
            
         11. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 31. jūlijā
      
         
            Padomes vārdā —
         
         
            priekšsēdētājs
         
         S. GOZI
      
   
   
      (1)  Skatīt šā Oficiālā Vēstneša 13 lappusi.
   
      (2)  OV L 78, 17.3.2014., 6. lpp.
   
   
      (3)  Padomes Lēmums 2014/145/KĀDP (2014. gada 17. marts) par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (OV L 78, 17.3.2014., 16. lpp.).
   
      (4)  Padomes Regula (EK) Nr. 428/2009 (2009. gada 5. maijs), ar ko izveido Kopienas režīmu divējāda lietojuma preču eksporta, pārvadājumu, starpniecības un tranzīta kontrolei (OV L 134, 29.5.2009., 1. lpp.).
   
      (5)  Padomes Regula (EK) Nr. 515/97 (1997. gada 13. marts) par dalībvalstu pārvaldes iestāžu savstarpēju palīdzību un šo iestāžu un Komisijas sadarbību, lai nodrošinātu muitas un lauksaimniecības tiesību aktu pareizu piemērošanu (OV L 82, 22.3.1997., 1. lpp.).
   
      (6)  Jaunākā versija ir publicēta OV C 107, 9.4.2014., 1. lpp.
   
   
      I PIELIKUMS
      Kompetento iestāžu informācijas tīmekļa vietnes un adrese paziņojumu nosūtīšanai Eiropas Komisijai
      
                  1.
               
               
                  Informācija par dalībvalstu kompetentajām iestādēm
                  BEĻĢIJA
                  http://www.diplomatie.be/eusanctions
                  BULGĀRIJA
                  http://www.mfa.bg/en/pages/135/index.html
                  ČEHIJAS REPUBLIKA
                  http://www.mfcr.cz/mezinarodnisankce
                  DĀNIJA
                  http://um.dk/da/politik-og-diplomati/retsorden/sanktioner/
                  VĀCIJA
                  http://www.bmwi.de/DE/Themen/Aussenwirtschaft/aussenwirtschaftsrecht,did=404888.html
                  IGAUNIJA
                  http://vm.ee/et/estonian-competent-authorities-implementation-eu-restrictive-measures
                  ĪRIJA
                  http://www.dfa.ie/home/index.aspx?id =28519
                  GRIEĶIJA
                  http://www.mfa.gr/en/foreign-policy/global-issues/international-sanctions.html
                  SPĀNIJA
                  http://www.exteriores.gob.es/Portal/es/PoliticaExteriorCooperacion/GlobalizacionOportunidadesRiesgos/Documents/ ORGANISMOS%20COMPETENTES%20SANCIONES%20INTERNACIONALES.pdf
                  FRANCIJA
                  http://www.diplomatie.gouv.fr/autorites-sanctions/
                  HORVĀTIJA
                  http://www.mvep.hr/sankcije
                  ITĀLIJA
                  http://www.esteri.it/MAE/IT/Politica_Europea/Deroghe.htm
                  KIPRA
                  http://www.mfa.gov.cy/sanctions
                  LATVIJA
                  http://www.mfa.gov.lv/en/security/4539
                  LIETUVA
                  http://www.urm.lt/sanctions
                  LUKSEMBURGA
                  http://www.mae.lu/sanctions
                  UNGĀRIJA
                  http://2010-2014.kormany.hu/download/b/3b/70000/ENSZBT-ET-szankcios-tajekoztato.pdf
                  MALTA
                  https://www.gov.mt/en/Government/Government%20of%20Malta/Ministries%20and%20Entities/Officially%20Appointed%20Bodies/Pages/Boards/Sanctions-Monitoring-Board-.aspx
                  NĪDERLANDE
                  www.rijksoverheid.nl/onderwerpen/internationale-vrede-en-veiligheid/sancties
                  AUSTRIJA
                  http://www.bmeia.gv.at/view.php3?f_id =12750&LNG = en&version=
                  POLIJA
                  http://www.msz.gov.pl
                  PORTUGĀLE
                  http://www.portugal.gov.pt/pt/os-ministerios/ministerio-dos-negocios-estrangeiros/quero-saber-mais/sobre-o-ministerio/medidas-restritivas/medidas-restritivas.aspx
                  RUMĀNIJA
                  http://www.mae.ro/node/1548
                  SLOVĒNIJA
                  http://www.mzz.gov.si/si/zunanja_politika_in_mednarodno_pravo/zunanja_politika/mednarodna_varnost/omejevalni_ ukrepi/
                  SLOVĀKIJA
                  http://www.mzv.sk/sk/europske_zalezitosti/europske_politiky-sankcie_eu
                  SOMIJA
                  http://formin.finland.fi/kvyhteistyo/pakotteet
                  ZVIEDRIJA
                  http://www.ud.se/sanktioner
                  APVIENOTĀ KARALISTE
                  https://www.gov.uk/sanctions-embargoes-and-restrictions
               
            
                  2.
               
               
                  Adrese paziņojumu nosūtīšanai Eiropas Komisijai
                  
                              European Commission
                           
                        
                              Service for Foreign Policy Instruments (FPI)
                           
                        
                              EEAS 02/309
                           
                        
                              B-1049 Brussels
                           
                        
                              Belgium
                           
                        
                              E-pasts: relex-sanctions@ec.europa.eu
                           
                        
            
   
      II PIELIKUMS
      Regulas 3. pantā minēto tehnoloģiju saraksts
      
                  KN kods
               
               
                  Apraksts
               
            
                  7304 11 00
               
               
                  Caurules, kuras izmanto naftas vai gāzes cauruļvados, bezšuvju, no nerūsējošā tērauda
               
            
                  7304 19 10
               
               
                  Caurules, kuras izmanto naftas vai gāzes cauruļvados, bezšuvju, no dzelzs vai tērauda, kuru ārējais diametrs nepārsniedz 168,3 mm (izņemot izstrādājumus no nerūsējošā tērauda vai čuguna)
               
            
                  7304 19 30
               
               
                  Caurules, kuras izmanto naftas vai gāzes cauruļvados, bezšuvju, no dzelzs vai tērauda, kuru ārējais diametrs pārsniedz 168,3 mm, bet nepārsniedz 406,4 mm (izņemot izstrādājumus no nerūsējošā tērauda vai čuguna)
               
            
                  7304 19 90
               
               
                  Caurules, kuras izmanto naftas vai gāzes cauruļvados, bezšuvju, no dzelzs vai tērauda, kuru ārējais diametrs pārsniedz 406,4 mm (izņemot izstrādājumus no nerūsējošā tērauda vai čuguna)
               
            
                  7304 22 00
               
               
                  Nerūsējošā tērauda urbšanas caurules, bezšuvju, ko izmanto naftas vai gāzes urbumu urbšanā
               
            
                  7304 23 00
               
               
                  Urbšanas caurules, bezšuvju, ko izmanto naftas vai gāzes urbumu urbšanā, no dzelzs vai tērauda (izņemot izstrādājumus no nerūsējošā tērauda vai čuguna)
               
            
                  7304 29 10
               
               
                  Urbumu nostiprināšanas caurules, sūkņu un kompresoru caurules, ko izmanto naftas vai gāzes urbumu urbšanā, bezšuvju, no dzelzs vai tērauda, kuru ārējais diametrs nepārsniedz 168,3 mm (izņemot izstrādājumus no čuguna)
               
            
                  7304 29 30
               
               
                  Urbumu nostiprināšanas caurules, sūkņu un kompresoru caurules, ko izmanto naftas vai gāzes urbumu urbšanā, bezšuvju, no dzelzs vai tērauda, kuru ārējais diametrs pārsniedz 168,3 mm, bet nepārsniedz 406,4 mm (izņemot izstrādājumus no čuguna)
               
            
                  7304 29 90
               
               
                  Urbumu nostiprināšanas caurules, sūkņu un kompresoru caurules, ko izmanto naftas vai gāzes urbumu urbšanā, bezšuvju, no dzelzs vai tērauda, kuru ārējais diametrs pārsniedz 406,4 mm (izņemot izstrādājumus no čuguna)
               
            
                  7305 11 00
               
               
                  Dzelzs vai tērauda caurules, kuras izmanto naftas vai gāzes cauruļvados, ar apaļu šķērsgriezumu, kuru ārējais diametrs pārsniedz 406,4 mm, zem kušņu kārtas ar loka metināšanu izgatavotas garenšuves
               
            
                  7305 12 00
               
               
                  Dzelzs vai tērauda caurules, kuras izmanto naftas vai gāzes cauruļvados, ar apaļu šķērsgriezumu, kuru ārējais diametrs pārsniedz 406,4 mm, metinātas garenšuvē (izņemot izstrādājumus, kuriem ir ar loka metināšanu izgatavotas garenšuves)
               
            
                  7305 19 00
               
               
                  Dzelzs vai tērauda caurules, kuras izmanto naftas vai gāzes cauruļvados, ar apaļu šķērsgriezumu, kuru ārējais diametrs pārsniedz 406,4 mm, no plakaniem velmējumiem (izņemot izstrādājumus, kuriem ir ar loka metināšanu izgatavotas garenšuves)
               
            
                  7305 20 00
               
               
                  Dzelzs vai tērauda urbumu nostiprināšanas caurules, ko izmanto naftas un gāzes urbumu urbšanā, ar apaļu šķērsgriezumu, kuru ārējais diametrs pārsniedz 406,4 mm, no plakaniem velmējumiem
               
            
                  7306 11
               
               
                  Caurules, kuras izmanto naftas vai gāzes cauruļvados, metinātas, no nerūsējošā tērauda plakaniem velmējumiem, kuru ārējais diametrs nepārsniedz 406,4 mm
               
            
                  7306 19
               
               
                  Caurules, kuras izmanto naftas vai gāzes cauruļvados, metinātas, no dzelzs vai tērauda plakaniem velmējumiem, kuru ārējais diametrs nepārsniedz 406,4 mm (izņemot izstrādājumus no nerūsējošā tērauda vai čuguna)
               
            
                  7306 21 00
               
               
                  Urbumu nostiprināšanas caurules, sūkņu un kompresoru caurules, ko izmanto naftas vai gāzes urbumu urbšanā, metinātas, no nerūsējošā tērauda plakaniem velmējumiem, kuru ārējais diametrs nepārsniedz 406,4 mm
               
            
                  7306 29 00
               
               
                  Urbumu nostiprināšanas caurules, sūkņu un kompresoru caurules, ko izmanto naftas vai gāzes urbumu urbšanā, metinātas, no dzelzs vai tērauda plakaniem velmējumiem, kuru ārējais diametrs nepārsniedz 406,4 mm (izņemot izstrādājumus no nerūsējošā tērauda vai čuguna)
               
            
                  8207 13 00
               
               
                  Instrumenti klinšu un grunts urbšanai, maināmi, ar metālkeramikas darbdaļu
               
            
                  8207 19 10
               
               
                  Instrumenti klinšu un grunts urbšanai, maināmi, ar dimanta vai aglomerēta dimanta darbdaļu
               
            
                  8413 50
               
               
                  Abvirzienu darbības virzuļsūkņi šķidrumiem, motorizēti (izņemot pozīcijās 8413 11 un 8413 19 minētos sūkņus, iekšdedzes dzinēju degvielas, eļļas un dzesētājvielas sūkņus un betona sūkņus)
               
            
                  8413 60
               
               
                  Abvirzienu darbības rotorsūkņi šķidrumiem, motorizēti (izņemot pozīcijās 8413 11 un 8413 19 minētos sūkņus, iekšdedzes dzinēju degvielas, eļļas un dzesētājvielas sūkņus un betona sūkņus)
               
            
                  8413 82 00
               
               
                  Šķidrumu cēlāji (izņemot sūkņus)
               
            
                  8413 92 00
               
               
                  Šķidrumu cēlāju daļas, citur neklasificētas
               
            
                  8430 49 00
               
               
                  Urbšanas un tunelēšanas mašīnas grunts urbšanai vai minerālu un rūdu izņemšanai, bet ne pašpiedziņas un hidrauliskās mašīnas (izņemot tunelēšanas mašīnas un ar roku darbināmus instrumentus)
               
            
                  ex 8431 39 00
               
               
                  Detaļas mehānismiem, kas minēti pozīcijā 8428, citur neklasificētas
               
            
                  ex 8431 43 00
               
               
                  Detaļas apakšpozīcijas 8430 41 un 8430 49 urbšanas un izciršanas mašīnām, citur neklasificētas
               
            
                  ex 8431 49
               
               
                  Detaļas mehānismiem, kas minēti pozīcijās 8426, 8429 un 8430, citur neklasificētas
               
            
                  8705 20 00
               
               
                  Urbjiekārtu automobiļi
               
            
                  8905 20 00
               
               
                  Peldošas vai zemūdens urbumu vai ieguves platformas
               
            
                  8905 90 10
               
               
                  Signālkuģi, signālplatformas, peldoši celtņi un citi jūras kuģošanas līdzekļi, kuriem kuģojamība nav galvenā funkcija (izņemot bagarkuģus, peldošas vai zemūdens urbšanas vai ražošanas platformas; zvejas kuģus un karakuģus)
               
            
   
      III PIELIKUMS
      Regulas 5. panta a) punktā minēto iestāžu saraksts
      
                  1.
               
               
                  SBERBANK
               
            
                  2.
               
               
                  VTB BANK
               
            
                  3.
               
               
                  GAZPROMBANK
               
            
                  4.
               
               
                  VNESHECONOMBANK (VEB)
               
            
                  5.
               
               
                  ROSSELKHOZBANK